Ügyszám: OBH 2234/2002.
Előadó: dr. Fogarassy Edit

 

Békefi Miklós

7400 Kaposvár,
Ady E. u. 12-14.

	Tisztelt Uram!

	Ön Hivatalomhoz intézett beadványában sérelmezte, hogy Romániában, 1994-ben ellopott és Moldovában 2000-ben megtalált személygépkocsija kiadásának intézése másfél éve húzódik.
Panasza nyomán írásban tájékoztatást kértem az ügyben megtett, ill. megtehető intézkedésekről az ORFK Interpol Magyar Nemzeti Irodájának vezetőjétől és a külügyminisztertől, továbbá munkatársam telefonon megkereste az Igazságügyi Minisztérium Nemzetközi Jogi Főosztályát.
	Az Interpol Magyar Nemzeti Irodájának vezetője arról tájékoztatott, hogy a moldovai Interpol Iroda 2000. szeptember 27-i átiratában közölte, hogy az Öntől 1994 márciusában, Nagyváradon eltulajdonított személygépkocsit Moldovában lefoglalta a rendőrség. A moldovai iroda tájékoztatást kért, hogy a tulajdonos igényt tart-e a gépjárműre, mert ha igen, akkor kérelemmel kell fordulnia a moldovai Legfőbb Ügyészséghez. A kérelemhez csatolni kell az illetékes magyar hatóságnak a moldovai legfőbb ügyészhez intézett jogsegélykérelmét is. 
Önt 2000. október 2-án meghallgatták a Somogy Megyei Rendőr-főkapitányságon, ahol úgy nyilatkozott, hogy igényt tart a gépjárműre. Ezt követően a Legfőbb Ügyészség Nyomozás Felügyeleti Főosztálya arról tájékoztatta a magyar irodát, hogy mivel az ügyben Magyarországon nem indult nyomozás, ezért a nemzetközi bűnügyi jogsegélyről szóló 1996. évi XXXVIII. törvényben szabályozott eljárási jogsegélykérelem előterjesztésére nincs lehetőség. Erről a magyar iroda tájékoztatta a moldovai irodát, ahonnan azt válaszolták, hogy ez esetben a román Legfőbb Ügyészségnek kell előterjesztenie a jogsegélykérelmet. A magyar iroda ezután a román Interpol irodához fordult, tájékoztatást kérve, hogy milyen módon lehet visszaszerezni a gépjárművet. A román iroda többszöri sürgetésre közölte, hogy a kérést továbbították a Legfőbb Ügyészséghez, és a válasz megérkezését követően tájékoztatni fogják a magyar irodát.
	A külügyminiszter tájékoztatása szerint az Ön 2001. április 8-i levele alapján a Külügyminisztérium (KM) Konzuli Főosztálya utasította a moldovai (chisinaui) magyar nagykövetséget, hogy vegye fel a kapcsolatot az illetékes moldovai hatóságokkal, és kérjen tájékoztatást a gépjármű kiadásának módjáról. Miután a nagykövetség nem kapott semmilyen választ, - az Igazságügyi Minisztérium (IM) Nemzetközi Jogi Főosztályának 2001. október 16-i átiratára is figyelemmel - a KM október 25-én kérte a nagykövetséget, hogy lépjen kapcsolatba a moldovai Igazságügyi Minisztériummal is. Az IM időközben megkereste a moldovai Legfőbb Ügyészséget, amely azonban többszöri sürgetésük ellenére sem válaszolt. A KM ugyanakkor utasította a bukaresti nagykövetséget, hogy - az IM javaslatának megfelelően - keressék meg a román hatóságokat is. 2002. május 14-én, majd július 19-én - a KM kérésére - a bukaresti nagykövetség táviratban jelezte, hogy még nem kapott választ a román hatóságoktól, noha folyamatosan sürgeti azt. A KM július 25-én és augusztus 9-én ismételt utasítást küldött a moldovai magyar nagykövetségnek, sürgős tájékoztatást kérve a moldovai hatóságok álláspontjáról. A külképviselet jelentése szerint a moldovai Legfőbb Ügyészség ismeri az ügyet, de többszöri sürgetés ellenére sem adtak konkrét tájékoztatást. A KM 2001 októberétől folyamatosan tájékoztatta az IM-et az ügyben tett intézkedésekről.
A külügyminiszter jelezte, hogy a külföldi hatóságok sajnálatosan elzárkózó magatartása miatt a konzuli szolgálat lehetőségei meglehetősen korlátozottak, de mindkét ország hatóságainál szorgalmazzák az ügy megoldását, és minden tőlük telhetőt megtesznek annak megnyugtató lezárása érdekében.
	Tájékoztatom, hogy az állampolgári jogok országgyűlési biztosáról szóló 1993. évi LIX. törvény (Obtv.) 16. § (1) alapján az országgyűlési biztos csak akkor járhat el, ha a panaszost magyar hatóságok eljárása ill. mulasztása következtében érte alkotmányos jogával összefüggő sérelem; a külföldi hatóságok eljárásának jogszerűségét azonban nem vizsgálhatja. Az Ön ügyében a Moldovában érvényes büntetőeljárási - és ehhez kapcsolódó bűnjelkiadási -, valamint jogsegélyszabályok alapján járnak el a külföldi hatóságok. A magyar hatóságok - mind az Interpol nemzeti irodája, mind az illetékes minisztériumok - megteszik az ügyében a lehetséges intézkedéseket, de a megoldás a külföldi hatóságoktól függ.
Álláspontom szerint a moldovai hatóságok a román jogsegélykérelem (ill. a szükséges nyomozati iratok) megérkezését követően dönthetnek a gépjármű kiadásáról. A hazai gyakorlatot alapul véve, amennyiben megszületik a döntés, Önnek vagy képviselőjének kell átvennie a gépjárművet Moldovában. Javaslom, hogy ebben a kérdésben az ORFK Interpol Magyar Nemzeti Irodájától (1139 Budapest, Teve u. 4-6.) kérjen részletesebb tájékoztatást.
	Mindezekre tekintettel tájékoztatom, hogy ügyét - miután abban külföldi hatóságok járnak el - hatáskör hiányában nem vizsgálhatom. Kérem a tájékoztatás tudomásul vételét.

Budapest, 2002. november

						Üdvözlettel:

									Takács Albert